Diari Oficial de la Generalitat Valenciana


Sumari del DOGV 8824, del 01-06-2020 (2020/3850)

RESOLUCIÓ de 27 de maig de 2020, de la directora general de Personal Docent, per la qual es modifica la Resolució de 17 de febrer de 2020, per la qual es convoca el concurs de mèrits per a la selecció i el nomenament de directors i directores de centres docents públics de titularitat de la Generalitat Valenciana.
--------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   8824

Data del DOGV
:   01-06-2020

Secció del DOGV
:   II. AUTORITATS I PERSONAL - A) OFERTES D'OCUPACIÓ PÚBLICA, OPOSICIONS I CONCURSOS

Número del document
:   2020/3850


Data del document
:   27-05-2020

Organisme emissor
:   Conselleria d'Educació, Cultura i Esport

Tipus de document
:   Resolució

Correcció d'errades

Anàlisi jurídica

 Descriptors 

:   * Conselleria d'Educació, Cultura i Esport
    * Conselleria d'Educació, Cultura i Esport
    * concurs administratiu

RESOLUCIÓ de 27 de maig de 2020, de la directora general de Personal Docent, per la qual es modifica la Resolució de 17 de febrer de 2020, per la qual es convoca el concurs de mèrits per a la selecció i el nomenament de directors i directores de centres docents públics de titularitat de la Generalitat Valenciana. [2020/3850]  
  
Mitjançant Resolució de 17 de febrer de 2020, de la directora general de Personal Docent, es convoca el concurs de mèrits per a la selecció i el nomenament de directores i directors de centres docents públics de titularitat de la Generalitat Valenciana (DOGV 8744, 20.02.2020). En data 5 de març de 2020 es publica en el DOGV número 8755, una correcció d'errades de la citada Resolució de 17 de febrer de 2020.  
  
El termini de presentació de sol·licituds va finalitzar el 24 de febrer de 2020, a excepció del Conservatori Professional de Dansa de Castelló el termini del qual finalitzava el 24 de març de 2020, sense que s'haja produït amb posterioritat cap acte administratiu més en relació amb aquest procediment.  
En la base novena de la citada convocatòria s'estableix que el nomenament i la presa de possessió dels aspirants seleccionats es realitzarà amb efectes de l'1 de juliol de 2020.  
L'Organització Mundial de la Salut va declarar, el passat 11 de març, pandèmia internacional l'emergència sanitària global ocasionada per la Covid-19. La situació d'emergència de salut pública provocada per l'expansió del virus a Europa i al món, ha obligat les diferents autoritats sanitàries a promoure mesures de contenció extraordinàries, amb la finalitat d'evitar la propagació del virus i el col·lapse dels sistemes públics de salut.  
El 14 de març es va aprovar el Reial decret 463/2020, de 14 de març, pel qual es declara l'estat d'alarma per a la gestió de la situació de crisi sanitària ocasionada per la Covid-19, modificat pel Reial decret 465/2020, de 17 de març. En la seua disposició addicional tercera, suspensió de terminis administratius, disposa que se suspenen termes i s'interrompen els terminis per a la tramitació dels procediments de les entitats del sector públic. El còmput dels terminis es reprendrà en el moment en què perda vigència aquest reial decret o, si és el cas, les pròrrogues.  
La declaració de l'estat d'alarma estableix en tot el territori de l'Estat mesures temporals de limitació de la lliure circulació de les persones i de contenció en l'àmbit educatiu, comercial, cultural, recreatiu, esportiu, entre altres, amb la finalitat de protegir la salut de la ciutadania i reforçar el Sistema Nacional de Salut.  
En l'àmbit educatiu, la resolució de la Conselleria de Sanitat i Salut Pública de data 23 de març de 2020 va decretar el tancament de tots els centres educatius.  
La suspensió de les activitats lectives i presencials en els centres fa impossible, entre altres actuacions, que els seus òrgans col·legiats puguen funcionar i reunir-se amb normalitat, i que la comunitat educativa puga continuar de manera presencial amb una participació activa en la vida dels centres. En aquesta situació, les comissions de selecció dels nous directors, és difícil o impossible que puguen ser constituïdes.  
A la vista de tot això i atesa la impossibilitat de poder resoldre aquest procediment en les dates previstes, perquè es duga a terme el nomenament i la presa de possessió dels directors i directores seleccionats amb efectes d'1 de juliol de 2020, es considera oportú modificar la convocatòria i ajornar els nomenaments a l'1 de juliol de 2021.  
  
Atenent el que es disposa en el Reial decret 463/2020, de 14 de març, en la disposició addicional tercera, apartat 4, es considera indispensable per a preservar el dret fonamental a l'educació, adoptar mesures per a la preparació i la posada en marxa del pròxim curs escolar 2020-2021, l'inici i el funcionament del qual ha de ser garantit per l'Administració educativa en condicions d'absoluta normalitat. És per això que s'efectuarà el nomenament amb caràcter extraordinari per un any del càrrec de director/directora, segons allò que s'ha fixat en la base dotzena de la citada convocatòria i l'article 137 de la Llei orgànica 2/2006, de 3 de maig, d'educació.  
En virtut del que s'ha exposat i en ús de les atribucions conferides a aquesta Direcció General de Personal Docent pel Decret 105/2019, de 5 de juliol, del Consell, pel qual s'estableix l'estructura orgànica bàsica de la Presidència i de les conselleries de la Generalitat (DOGV 8590, 12.07.2019), i altres de general i pertinent aplicació, resolc:  
  
Primer  
Modificar la base novena, en el seu apartat 1, de la Resolució de 17 de febrer de 2020, de la directora general de Personal Docent, per la qual es convoca el concurs de mèrits per a la selecció i el nomenament de directores i directors de centres docents públics de titularitat de la Generalitat Valenciana, que queda redactat de la forma següent:  
  
  
«Novena. Nomenament de les persones aspirants seleccionades  
9.1. Comprovat que totes les persones aspirants reuneixen els requisits generals i específics de participació establits en la convocatòria, la Direcció General de Personal Docent aprovarà l'expedient del procediment selectiu, fent-lo públic en el Diari Oficial de la Generalitat Valenciana.  
El nomenament i la presa de possessió es realitzaran amb efectes de l'1 de juliol de 2021. La duració del mandat és de quatre anys de conformitat amb el que es preveu en l'article 136.2 de la Llei orgànica 2/2006, de 3 de maig, d'educació».  
  
Segon  
El procediment de selecció de directors i directores es reprendrà en el moment que s'alce la suspensió dels terminis administratius, i es publicarà el llistat de participants amb indicació del calendari en el qual es desenvoluparà el procediment previst en la convocatòria.  
  
  
Tercer  
Per part de la Direcció General de Personal Docent es donaran les instruccions oportunes perquè la direcció territorial d'Educació, Cultura i Esport corresponent nomene director o directora, per un període d'un any, un funcionari o funcionària de carrera, en els termes que estableix la base onzena de la Resolució de 17 de febrer de 2020 i l'article 137 de la Llei orgànica 2/2006, de 3 de maig, d'educació.  
  
  
Contra la present resolució, que posa fi a la via administrativa, les persones interessades podran interposar un recurs contenciós administratiu davant del jutjat contenciós administratiu corresponent, en el termini de dos mesos comptats des de l'endemà de la seua publicació; així mateix, amb caràcter potestatiu, es podrà interposar un recurs de reposició, en el termini d'un mes des de l'endemà de la publicació, davant del mateix òrgan que ha dictat la resolució. Tot això de conformitat amb el que s'estableix en els articles 112, 114, 115, 123 i 124 de la Llei 39/2015, d'1 d'octubre, del procediment administratiu comú de les administracions públiques, i els articles 8, 14.2 i 46 de la Llei 29/1998, de 13 de juliol, reguladora de la jurisdicció contenciosa administrativa, sense perjudici que les persones interessades puguen exercitar-ne, si escau, qualsevol altre que estimen procedent.  
  
València, 27 de maig de 2020.- La directora general de Personal Docent: M. Ángeles Herranz Ábalos.